
A vidéki spin-off cégek létjogosultsága - Debreceni és budapesti székhelyű spin-off vállalatok összehasonlító elemzése

Kulcsszavak: egyetemi spin-offok, innováció, technológia-transzfer
Az elmúlt néhány évtized folyamán egyre inkább meghatározóvá vált az innováció, a technológia-transzfer és a kutatásfejlesztés a gazdasági életben. Jelen dolgozatban szeretnénk bemutatni a magyarországi spin-off cégek helyzetét, különös hangsúlyt fektetve a budapesti és debreceni spin-offok összehasonlító elemzésére.  
Módszerünk alapjaként szolgált a szakirodalmi áttekintés, illetve egy 2012-ben elvégzett magyarországi spin-off vállalkozásokról készített felmérés - mint primer forrás - kérdőíveinek elemzése. 
Vizsgálataink tárgyát képezte a spin-off cégek üzleti eredményeinek összemérése, alapításuk körülményeinek feltárása, innovációs tevékenységük számbavétele, üzleti kapcsolataik analizálása, a vállalkozást akadályozó tényezők bemutatása, illetve főbb piacaik ismertetése. Prezentáltuk a támogatások kihasználását, a cégek üzleti tájékozottságát, az emberi erőforrásra vonatkozó információkat és az anyaintézménnyel való kontaktust.
Összességében a spin-off cégek helyzetének vizsgálata során arra az eredményre jutottunk, hogy Magyarországon még mindig nem sikerült egy egységes háttérrendszert kialakítani. A debreceni és budapesti régiót összehasonlítva megállapítottuk, hogy még regionálisan is hatalmas eltérések mutatkoznak, ugyanis Budapest köré összpontosul a tevékenység túlnyomó része.
 



